  Виталий Пронин Полициын ужасьёс кыкетӥ арнязэ пыр-поч дасясько быръёнъёс дыръя югдурез чакланы. Полицейскойёс участокъёсын но сылозы, документ нуись-вайись машинаосты но эскерозы, телефон пыр вуись ӝожтӥськонъёсты но кылзозы.Общественной порядокез чакланъя полицилэн кивалтӥсезлэн воштӥсез Сергей Козлов верамъя, партиослэн радъям акциоссы дыръя шуге-леке вуон учыръёс ӧз тупалэ.Бырйисьёслэсь бюллетеньёссэс нуыны-вайыны чакламын 850 маршрут. Шуг-секыт учыр кылдӥз ке, таӵе югдурлы эшшо 650 запасной сюрес быръемын на. Вань та маршрутъёс рос-прос эскеремын. Документъёс нуллыны висъям 222 автомобиль чакламын, пӧлысьтыз 27-ез ужаны уг ярало - син куспын тӥяськыны быгатозы. Со вакытэ ик руль сьӧры уз лэзе 6 водителез - таослэн ужын дисциплиназы чутэ. Ватсано на: бюллетеньёсты нуись машинаосты чаклалоз ГИБДД-лэн 170 патруль автомобилез.4-тӥ декабре быръёнъя участокъёсын югдурез чаклалоз 4 сюрс полицейской. Соослы юрттозы 120 военнойёс но 200 пала дружинникъёс, охранникъёс.  Елена Скворцова.  